Hei, denne artikkelen er over ett år gammel og kan inneholde utdatert informasjon

Ledelsen i Vann- og avløpsetaten i Oslo frykter, etter det Dagbladet kjenner til, at befolkningen må tvinges til å koke alt drikkevann dersom etaten ikke umiddelbart finner en løsning på vannkrisen som nå rulles opp.

Et tiltak som vil bli igangsatt umiddelbart er forbud mot hagevanning i Oslo som følge av redusert kapasitet i vannbehandlingsanleggene. Tiltaket gjøres for å hindre kokevarsel for hele Oslo.

Årsaken til situasjonen er at leveransen fra Praxair, produsenten av CO₂ til Oslo kommune, har stanset opp, som følge av en alvorlig teknisk feil. Kommunens vannbehandlingsanlegg er avhengige av CO₂ for å drive forskriftsmessig vannbehandling.

- Vi er i en force majeure situasjon, sier Trond Myrvold, salgs- og markedsdirektør hos gassleverandøren Praxair, til Dagbladet.

CO₂ er et av de kjemikaliene som brukes for å kunne produsere et hygienisk betryggende drikkevann. CO₂ gir vannet såkalt bufferevne, noe som er nødvendig for å få en god renseprosess.

Selskapet har aldri tidligere opplevd noe liknende, og beklager på det sterkeste det som har skjedd.

Problemene tårnet seg opp

Praxair er en global aktør som nå jobber på spreng for å levere nok CO₂ til en rekke land. Situasjonen er prekær over store deler av Europa. Financial Times hadde i forrige uke en stor sak om temaet.

Flere uheldige omstendigheter har denne gang oppstått på en gang. Uvanlig varmt vær i Skandinavia har gitt økt vannetterspørsel. Samtidig har flere forsyningskilder i Europa uventet falt ut på grunn av tekniske problemer.

På toppen har man fått ekstraordinært vedlikeholdsbehov - og en planlagt revisjonsstans måtte forlenges på grunn av uventede vanskeligheter.

Den alvorlige situasjonen i Europa bidrar nå til at Oslo kommune har problemer med å få tak i nok CO₂ fra andre leverandører

Prioriterer vannverk

Praxair prioriterer menneske- og dyrevelferd, herunder vannverk, og vil i løpet av uka levere totalt 11,5 tonn, et komplett lass, til Oslo kommune

- Vi kjører ut alt vi har og mottar tankbåter med CO₂ til våre teminaler, sier Myrvold.

Kommunalt forbud mot hagevanning innføres i dag, opplyser fungerende avdelingsdirektør Frode Hult i Vann- og avløpsetaten til Dagbladet. Forbudet innføres for å redusere forbruket av vann.

Situasjonen omtales internt i kommunen som den alvorligste CO₂-mangelen noensinne.

Dagens leveranse fra Praxair vil rekke fram til førstkommende fredag. Dersom vannforbruket, for eksempel som følge av hagevanning, øker, vil kommunen gå tom før helga.

Kokevarsel

Neste skritt er da kokevarsel - noe kommunen i det lengste ønsker å unngå.

Det innebærer i så fall at alt vann som skal drikkes eller brukes til mat, må kokes før bruk. Vannet bør fosskoke ett minutt, anbefaler Mattilsynet.

Vann- og avløpsetaten i Oslo kommune ventes å komme med en redegjørelse seinere i dag, blant annet på kommunens hjemmeside.

90 prosent av Oslos drikkevann kommer fra Maridalsvannet. Skulle det skje noe med Maridalsvannet eller Oset vannbehandlingsanlegg, vil Oslo kunne stå uten vann etter relativt kort tid.

Ifølge Mattilsynet er vannsituasjonen i Oslo så sårbar at byen innen 15 år må få en ny vannkilde. Byen «bruker opp» Maridalsvannet tre ganger hvert år. Mattilsynet gir nå Oslo kommune kniven på strupen og varsler pålegg om å etablere en fullgod reservevannforsyning innen 2028. Det nye drikkevannsanlegget vil, etter det Dagbladet erfarer, være av en type som ikke trenger tilførsel av CO2.

Dagbladet kommer tilbake med mer.